इस विकेट पर रन बनाना आसान नहीं था : धोनी  
कप्तान महेंद्र सिंह धोनी हालांकि ईडन गार्डन्स की पिच से प्रभावित नहीं दिखे जिसके बारे में उन्होंने कहा कि इस पर रन बनाना आसान नहीं था।
भारतीयों को मंगलवार को एक दिन पहले ही दीवाली मनाने का मौका देकर बेहद खुश दिखाई दे रहे कप्तान महेंद्र सिंह धोनी हालांकि ईडन गार्डन्स की पिच से प्रभावित नहीं दिखे जिसके बारे में उन्होंने कहा कि इस पर रन बनाना आसान नहीं था।   धोनी ने बीती रात इंग्लैंड पर पांचवें और अंतिम एकदिवसीय मैच में भारत की 95 रन से जीत के बाद कहा कि विकेट कुछ हद तक बेकार दिख रहा था। भारत ने पहले बल्लेबाजी करते हुए आठ विकेट पर 271 रन बनाये और फिर इंग्लैंड को 176 रन पर समेट दिया।   उन्होंने कहा, किसी हद तक यह बेकार विकेट लग रहा था। आप इस तरह के विकेट पर टिककर नहीं खेल सकते हो और इस पर रन बनाना आसान नहीं था। हम भाग्यशाली रहे जो इस जैसे विकेट पर 270 रन बनाने में सफल रहे।   धोनी ने कहा, हमने तो 240 से 245 रन तक पहुंचने को अपना लक्ष्य बनाया था। बीच में हमारी एक दो अच्छी साझेदारियां हुई और बाद में रविंदर जडेजा और प्रवीण कुमार ने अच्छा साथ दिया।  धोनी ने कहा, मैं आखिर तक टिके रहना चाहता था और जब भी मुझे मौका मिलता बाउंड्री लगाने की कोशिश कर रहा था। यदि संभव नहीं होता तो एक रन लेने की कोशिश करता। श्रृंखला में शानदार प्रदर्शन करने के लिये धोनी को मैन ऑफ द सीरीज भी चुना गया। उन्होंने माना कि स्पिनरों ने इस पिच पर बेहतरीन गेंदबाजी की जब क्षेत्ररक्षण में सुधार से भी वह खुश दिखे।  धोनी ने कहा, उनकी शुरुआत बहुत अच्छी रही और मैं तब केवल स्पिनरों का इंतजार कर रहा था। यही वजह थी कि मैंने पावरप्ले देर से लिया। हमने वास्तव में क्षेत्ररक्षण विभाग में सुधार किया है।